b'\n_START_ARTICLE_\nFranc Posti\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nV Zagrebu je leta 1808 dokon\xc4\x8dal gimnazijo. Nekaj \xc4\x8dasa je bil voja\xc5\xa1ki ranocelnik nato kirur\xc5\xa1ki pomo\xc4\x8dnik pri Gasparju Dimniggu v Radgoni. \xc5\xa0tudiral je v Gradcu, kjer je \xc5\xbee kot \xc5\xa1tudent zaslovel kot odli\xc4\x8den diagnostik. Po diplomi 23. avgusta 1816 so mu ponudili mesto asistenta v gra\xc5\xa1ki splo\xc5\xa1ni bolni\xc5\xa1nici, a se je zaradi obveznosti v Radgoni tej mo\xc5\xbenosti odpovedal. V Radgoni se je poro\xc4\x8dil s premo\xc5\xbeno Ano von Rosenbichel in leta 1817 sta se \xc5\xbee preselila k Sveti Ani na Krembergu v Slovenskih goricah, kjer je prevzel mesto okrajnega ranocelnika. Franc Posti\xc4\x8d si je na majhnem razglednem gri\xc4\x8dku nasproti farne cerkve izgradil ve\xc4\x8djo hi\xc5\xa1o. Leta 1845 ga je znan mariborski zgodovinar Rudolf Gustav Puff opisal kot izvrstnega zdravnika, modrega gospodarja, sadjarja in enologa. 2. oktobra 1855 je Posti\xc4\x8da obiskala francoska vojvodinje Berry in njen drugi mo\xc5\xbe grof Ettori Lucchesi-Palli. \xc5\xa0e bolj kot z imenitnimi obiski, je Posti\xc4\x8d pustil pe\xc4\x8dat v kraju in \xc5\xa1ir\xc5\xa1i okolici s svojo odli\xc4\x8dnostjo, vzgledi in z znanjem. Kot zdravnik si je s pomo\xc4\x8djo prijatelja in lekarnarja Petri\xc4\x8da iz Gradca uredil doma\xc4\x8do lekarno, ki je postala vzor \xc5\xa1tevilnim podobnim ro\xc4\x8dnim zdravni\xc5\xa1kim lekarnam na Spodnjem \xc5\xa0tajerskem. Za pomo\xc4\x8dnico v doma\xc4\x8di lekarni si je izu\xc4\x8dil svojo \xc5\xbeeno Ano, pri njemu pa so si znanja pridobivali tudi \xc5\xa1tevilni kirurgi in ranocelniki iz bli\xc5\xbenje in daljne okolice. Po imenu danes poznamo le Erberta iz Ljubljane, Ableitnerja iz Sv. Trojice, in Leopolda Denga iz Jagerberga._NEWLINE_Z vztrajnim delom, ki se je napajalo iz idej in vzgledov nadvojvode Janeza, pa si Franc Posti\xc4\x8d ni pridobil le obse\xc5\xbenih kme\xc4\x8dkih posesti in velikega vinograda, ki je \xc5\xa1tel preko 300 vinskih trt, ampak je postal tudi pomemben vzor, ki je najbolj zaslu\xc5\xbeen za razvoj razvoj modernega sadjarstva in vinogradni\xc5\xa1tva v tem delu Slovenskih goric. Posti\xc4\x8d si je med \xc5\xa1tevilnimi trtami zasadil tudi trto posti\xc4\x8d ali Pinot Meunier, ki ga je dobil iz Francije. Pinot Meunier je v Franciji in Porenju ena najpogostej\xc5\xa1ih trt in hkrati nujna sestavina \xc5\xa1ampanjcev. Posti\xc4\x8d je to pri nas zelo redko sorto, ki je mutant Modrega pinota precej uspe\xc5\xa1no raz\xc5\xa1irjal po \xc5\xa0tajerskem, da se je zanjo med vinogradniki za\xc4\x8delo uporabljati njegovo ime oz.\xc2\xa0\xc2\xbbBalue Postitschtraube\xc2\xab, ki \xc5\xa1e danes velja na \xc5\xa0tajerskem za eno variantnih imen Pinota meunier. Obstoj Posti\xc4\x8devega imena in vinograde pri Sveti Ani na Krembergu kjer je zorel\xc2\xa0\xc2\xbbPosti\xc4\x8d\xc2\xab\xc2\xa0je zabele\xc5\xbeil tudi prvi sistemati\xc4\x8dni ampelograf Franz Ksaver Trummer, ki je med letoma 1835 in 1839 popisoval \xc5\xa1tajerske vinograde in vinske trte, da bi sestavil jasen pregled tukaj\xc5\xa1njega vinogradni\xc5\xa1tva. Trummerjeva klasifikacija je pozneje postala standardna, s tem pa tudi kanonizirano ime Blaue Postitschtraube. V sloven\xc5\xa1\xc4\x8dino jo je prenesel Matija Vertovec leta 1844. Trta je bila pred izbruhom trtne u\xc5\xa1i zagotovo bolj pogosta in cenjena, kot je danes, saj je sicer Hermann Goethe ne bi uvrstil v svoj atlas sort , ki jih je treba ob re\xc5\xa1evanju vinogradov znova zasaditi s cepljenkami na ameri\xc5\xa1ko podlago . Preko Trummerja in Goetheja pa se je nato trta in ime Posti\xc4\x8d ohranilo tudi v znani zbirki gva\xc5\xa1ev Vinzenza in Conrada Kreuzerja. Na stara leta Franc Posti\xc4\x8d ni ve\xc4\x8d aktivno deloval kot zdravnik, a je kljub temu skupno kar 45 let aktivno deloval v kraju. Pri tem si je pridobil velike zasluge za razvoj zdravstva, \xc5\xa1olstva, sadjarstva, vinogradni\xc5\xa1tva.Bil je dolgoletni podpornik \xc5\xa1olajo\xc4\x8dih, kot ob\xc4\x8dinski sodnik in \xc5\xbeupan pa je poskrbel tudi za razvoj ob\xc4\x8dine in gradnjo bolj\xc5\xa1ih cest._NEWLINE_Umrl je 29. oktobra 1861, pokopan pa je bil na pokopali\xc5\xa1\xc4\x8du pri Sv. Ani, .'